《读史 其一》
宋代·于石

厥初开辟浩难名，帝降而王绪可寻。百代相因三代礼，七弦何似五弦琴。

时逢否泰有消长，道在乾坤无古今。所以孟轲生战国，欲承三圣正人心。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。